Baba in ysige koue op 'n slee gebore | Maroela Media
Baba in ysige koue op 'n slee gebore
25 Januarie 2014
Bella Bonanni Foto: Today
'n Babadogtertjie is buite in die straat op 'n slee in ysige temperatuur van ongeveer minus 26 grade Celsius gebore danksy haar pa se slim plan.
Shirley Bonanni (33) van Philadelphia moes al op 18 Januarie gekraam het, en was Woensdag dus reeds oor haar tyd met haar tweede kind, berig Today.
Fabian, Shirley se man, het vroeër in die week gelukkig al 'n plan beraam toe hulle hoor 'n sneeustorm is op pad. Hul motor sukkel glo om oor 'n heuwel deur die sneeu na en van hul huis te ry. Hy het Dinsdagoggend 'n goedkoop neongroen slee aangeskaf, en was van plan om Shirley, wanneer die tyd kom, op die slee te plaas, afdraande te sleep en dan met hul motor na 'n hospitaal te haas.
Die sneeu het begin val, en Shirley het begin kraam. Die slee het handig te pas gekom, maar die kontraksies was glo vinniger as wat die egpaar, altwee aptekers, verwag het.
Toe Shirley se eerste kontraksies begin het, het die egpaar hul ouers gebel om na hul oudste, die tweejarige Logan, om te sien. Shirley het solank gaan stort, en Fabian het die motor gaan regkry, maar toe hy haar op die slee plaas, het hulle besef die baba gaan nie wag tot by die hospitaal nie.
Bella is Woensdagoggend om 06:20 in die straat op die slee gebore. Sy het 3.44 kg geweeg.
Volgens Fabian het talle van die bure uitgekom toe hulle die geraas hoor en een van die bure was met paramedici van 911 op die telefoon om Fabian instruksies te gee. "Dit het alles so vinnig gebeur, ek kan nie eers onthou wat hulle gesê het nie. Bella is baie vinnig sommer so natuurlik gebore," het Fabian gesê. "Ons is baie gelukkig en baie tevrede dat ons 'n gesonde babadogtertjie het."